ריצ'רד דין אנדרסון (נולד ב-23 בינואר 1950), שחקן טלוויזיה אמריקאי, הידוע בעיקר ככוכב הסדרות מקגיוור וסטארגייט ס"ג-1.
ריצ'רד דין אנדרסון נולד במינאפוליס שבמדינת מינסוטה, ארצות הברית, הבכור בין ארבעת בניהם של סטיוארט ג'יי אנדרסון, מורה לדרמה, וג'וסלין ריי קרטר, ציירת ופסלת. מוצאו המעורב כולל דם שבדי, נורבגי, אירי ואף משבט המוהוק האינדיאני.
אנדרסון גדל ברוזוויל, מינסוטה ולמד דרמה באוניברסיטת סנט קלאוד במינסוטה ובאוניברסיטת אוהיו. זמן קצר לפני שסיים את לימודיו עזב את האוניברסיטה ועבד בעבודות שונות ומשונות, למשל בהאכלת כרישי-לוויתן מפיו. הוא התגורר בלוס אנג'לס לאחר תקופה של נדודים, והצטרף לחברו קארל דנטה כדי ליצור להקה בשם "ריקי דין ודנטה". במקביל הופיע במספר תפקידים בתאטראות מקומיים.
ריצ'רד התחיל את הקרירה הטלויזיונית שלו ב-1976, כדוקטור ג'ף וובר באופרת הסבון בית חולים כללי. הוא השתתף בסדרה עד שנת 1981. לאחר מכן השתתף בסדרה שבע כלות לשבעה אחים, בתור האח הגדול אדם.
בשנת 1985 קיבל את התפקיד הראשי בסדרה המצליחה מקגיוור, ששודרה בהצלחה רבה במשך שבע עונות, עד שנת 1992. דמותו של מקגיוור הייתה זו של גיבור פעולה, לא אלים, המסרב לשאת אקדח, ומאלתר ביצירתיות התקנים מגוונים על מנת להחלץ ממצבים שנראים אבודים. החל משנת 1997 החל להופיע בסדרת המדע הבידיוני סטארגייט ס"ג-1, בתפקיד הקולונל ג'ק א'וניל (המקודם בדרגה בהמשך הסדרה לבריגדיר ג'נרל ומייג'ור ג'נרל). הסדרה נולדה מתוך סרט הקולנוע סטארגייט, משנת 1994 שבו שיחק את תפקיד ג'ק א'וניל השחקן קורט ראסל. החל מהעונה השישית של הסדרה, החל תפקידו להצטמצם בהדרגה, כדי לענות על רצונו לבלות זמן רב יותר עם בתו.
ב-2005 זכה אנדרסון להופעת אורח באחת הסדרות האהובות עליו, משפחת סימפסון. הפרק נקרא "Kiss Kiss, Bang Bangalore", ובו חוטפות הדודות פטי וסלמה, מעריצות מושבעות של מקגיוור, את אנדרסון. הפרק שודר לראשונה ב-9 באפריל 2006.
אנדרסון לא נישא מעולם. ביתו היחידה, ויילי קווין אנדרסון, נולדה ב-1998 לו ובת זוגו אפריל פרוז, ממנה נפרד בינתיים. אנדרסון יצא בעבר בין השאר עם המחליקה הגרמנית הידועה קתרינה ויט ועם השחקניות טרי האצ'ר, סילה וורד ולארה פלין בויל.
הוא חובב הוקי קרח וסקי מושבע, עד כדי כך שסידר לעצמו להופיע בתפקידיו השונים בטלוויזיה, כולל מקגיוור, כשהוא משחק הוקי. הוא אף השתתף בעבר במשחקי הוקי שאורגנו למען מטרות צדקה שונות.